# KISKŐRÖS VÁROS POLGÁRMESTERE

## ELŐTERJESZTÉS

(a Képviselő-testület 2016. október 26-i ülésére)

### Tárgy: A helyi adókról szóló önkormányzati rendeletek felülvizsgálata

Az egyes adótörvények és más kapcsolódó törvények, valamint a Nemzeti Adó- és Vámhivatalról szóló 2010. évi CXXII. törvény módosításáról szóló 2016. évi LXVI. törvény (továbbiakban: Módosító tv.) módosította a helyi adókról szóló 1990. évi C. törvényt ( a továbbiakban: Htv.).

A módosítás szerint a Htv. 7. §-a egy új g) ponttal egészül ki 2017. január 1. napjától. A Htv. 7. § g) pontja szerint

„7.§ Az önkormányzat adómegállapítási jogát korlátozza az, hogy

…

g) az *adóalap fajtáját,* az *adó mértékét*, a *rendeleti adómentességet* és *adókedvezményt* úgy állapíthatja meg, hogy azok összességükben egyaránt megfeleljenek a helyi sajátosságoknak, az önkormányzat gazdálkodási követelményeinek és az adóalanyok széles körét érintően az adóalanyok teherviselő képességének.”

A Htv. hatályos 6. §-ának c) pontja értelmében az önkormányzatnak az *adó mértékét* a helyi sajátosságokhoz, az önkormányzat gazdálkodási követelményeihez, az adóalanyok teherviselő képességéhez igazodóan kell megállapítania.

A Htv. módosítása arra irányul, hogy a rendeleti adószabályok összességében jusson érvényre a helyi sajátosságok, az önkormányzat gazdálkodási követelményei és az adóalanyok teherviselő képessége közti kényes egyensúly. Ezért a törvény szerint a Htv. szövege rögzíti, hogy e szempontokat nem csak a mérték-megállapításnál, hanem az adórendeleti tényállások (adóalap, adómérték, kedvezmény és mentesség) mindegyike megállapítása során kötelező figyelembe venni.

A Módosító tv. 90. §-a értelmében a Módosító törvénnyel beiktatott 7. § *g)* pontot első alkalommal a 2017. január 1-jén hatályban lévő adórendeleti szabályokra kell alkalmaznia. Ezért felül kell vizsgálni az adórendeleti szabályokat abból a szempontból, hogy a helyi adó rendelet teljes egésze, így az adóalap fajtája, az adó mértéke, a rendeleti adómentesség és adókedvezmény megfelel-e a Htv. 7.§ g) pontjában foglalt követelményeknek.

Magyarország Alaptörvénye 32. cikk 1. § a) és h) pontja alapján a helyi önkormányzat helyi közügyek intézése körében törvény kereti között rendeletet alkot és dönt a helyi adók fajtájáról és mértékéről.

A Htv. 1.§ (1) bekezdésében foglalt felhatalmazás alapján a Képviselő-testület a helyi adók közül

* magánszemélyek kommunális adóját,
* helyi iparűzési adót,
* idegenforgalmi adót

vezetett be.

A Htv. 6. §-ának c) pontja értelmében a magánszemélyek kommunális adójára és a tartózkodási idő utáni idegenforgalmi adóra vonatkozó törvényi felső mértékek 2005. január 1-jétől a Központi Statisztikai Hivatal (KSH) által közzétett fogyasztói árszínvonal-változással - 2003. évtől kezdődően az adóévet megelőző második évig eltelt évek inflációs adatával korrigálva – valorizálhatók. A törvényi felső mérték és a valorizáció együttesen határozza meg ezen adónemekben az adómaximumot.

A KSH által közzétett adatok alapján a fogyasztói árszínvonal-változás (infláció) a 2003. évben 4,7 %, 2004. évben 6,8 %, 2005. évben 3,6 %, 2006. évben 3,9 %, 2007. évben 8 %, 2008. évben 6,1 %, 2009. évben 4,2 %, 2010. évben 4,9 %, 2011. évben 3,9 %, 2012. évben 5,7 %, 2013. évben 1,7 %, 2014. évben 0,998 % volt.

A Nemzetgazdasági Minisztérium Jövedelemadók és Járulékok Főosztály egyes tételes helyi adómértékek valorizációjáról szóló tájékoztatója szerint 2016. január 1-jétől az adómaximumok az alábbiak:

Magánszemélyek kommunális adója 28.624,3 Ft/adótárgy

Tartózkodási idő utáni idegenforgalmi adó 505,1 Ft/fő/ vendégéjszaka

**Magánszemélyek kommunális adója**

Kiskőrös Város Önkormányzata Képviselő-testületének a magánszemélyek kommunális adójáról szóló 23/2015. (XI.26.) önkormányzati rendelete szerint az adó évi mértéke

1. ha a lakás alapterülete a 100 m2-t nem haladja meg lakásonként 12.000 forint,
2. ha a lakás alapterülete a 100 m2-t meghaladja lakásonként 16.000 forint,
3. nem lakás céljára szolgáló épület, épületrész esetén épületenként, épületrészenként 3.000 forint,
4. telek esetén telkenként 3.000 forint.

2016. évben a 28.624 Ft/ adótárgyankénti adómaximumhoz viszonyítva az adó évi mértéke

1. ha a lakás alapterülete a 100 m2-t nem haladja meg lakásonként 41,92 %-os,
2. ha a lakás alapterülete a 100 m2-t meghaladja lakásonként 55,89 %-os,
3. nem lakás céljára szolgáló épület, épületrész esetén épületenként, épületrészenként 10,48 %-os,
4. telek esetén telkenként 10,48 %-os

beállási szintet jelent.

A Képviselő-testület az adóalanyok teherviselő képességéhez igazodóan a magánszemélyek kommunális adója alóli mentességeket és kedvezményeket állapított meg.

Mentes a magánszemélyek kommunálisa adója alól:

1. a belterületen fekvő, 1200 m2-t meg nem haladó nagyságú beépített telek,
2. a belterületen fekvő, 400 m2-t meg nem haladó nagyságú beépítetlen telek,
3. a külterületen fekvő telek,
4. a gépjárműtároló kivételével a nem lakás céljára szolgáló épület, épületrész,
5. a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény szerinti komfort nélküli lakás és szükséglakás,
6. a gépjármű tulajdonjogával, vagy üzembentartó jogával nem rendelkező adóalany bejelentése alapján a tulajdonában lévő, kiegészítő helyiségként használt gépjárműtároló.

50 %-os adókedvezményben részesül

1. a külterületen fekvő lakás és gépjárműtároló,
2. a szennyvízcsatorna létesítése céljából hozzájárulást fizető magánszemély a beruházással érintett ingatlana után abban az esetben, ha a beruházással érintett ingatlanát a közműhálózatra annak kiépítését követő 1 éven belül a közszolgáltató szervezet által kiállított igazolás szerint rákötötte.

Kérelmére mentesül a tulajdonában, haszonélvezetében lévő, kizárólag általa és a Polgári Törvénykönyvről szóló 2013. évi V. törvény szerinti közeli hozzátartozója által lakott lakás után megállapított adó 50 %-ának megfizetése alól az a magánszemély, aki 62. életévét betöltötte, feltéve, hogy a vele együtt lakó közeli hozzátartozó – a házastárs kivételével - nem rendelkezik a szociális igazgatásról és szociális ellátásokról szóló 1993. évi III. törvény szerinti jövedelemmel.

**Idegenforgalmi adó**

Kiskőrös Város Önkormányzata Képviselő-testületének az idegenforgalmi adóról szóló 22/2012. (XI.20.) önkormányzati rendelete szerint az idegenforgalmi adó mértéke személyenként és vendégéjszakánként 300,- forint, mely az 505,1 Ft/fő/vendégéjszaka adómaximumához képest 59,39 %-os beállási szintet jelent. A város idegenforgalmának javítása, támogatása érdekében az adó mértékének emelésére nem teszünk javaslatot.

**Helyi iparűzési adó**

Kiskőrös Város Önkormányzata Képviselő-testületének a helyi iparűzési adóról szóló 24/2015. (XI.26.) önkormányzati rendelete szerint az adó mértéke a Htv. szerinti maximumban, az állandó jelleggel végzett iparűzési tevékenység esetén az adóalap 2 %-ában, ideiglenes jelleggel végzett iparűzési tevékenység esetén naptári naponként 5000 forintban került megállapításra.

A Képviselő-testület adómentességet biztosított

1. annak a vállalkozónak, akinek az adóévben folytatott tevékenységéből származó vállalkozási szintű adóalapja nem haladja meg a 900.000 forintot és
2. annak a háziorvos, védőnő vállalkozónak, akinek a vállalkozási szintű iparűzési adóalapja az adóévben nem haladja meg a 20 millió forintot.

Kiskőrös Város Önkormányzatának gazdasági programja szerint az önkormányzat helyi adópolitikájának többek között azt kell szolgálnia, hogy megfelelő arányú költségvetési bevételt biztosítson a közszolgáltatások ellátása érdekében úgy, hogy a teherviselés arányos legyen, a lakosság komfortérzetét jelentősen ne rontsa és változatlan szinten tartott adómértékek mellett fokozott figyelmet fordítson az adóhátralékok és adókintlevőségek következetes behajtására.

A bevezetett helyi adófajtáknál, az adók mértékénél, az adókedvezményeknél és mentességeknél a helyi sajátosságok, az önkormányzat gazdálkodási követelményei és az adóalanyok teherviselő képessége közti kényes egyensúly érvényre jut, ezért javaslom a Képviselő-testületnek a helyi adókról szóló rendeletek változatlan tartalmú hatályban tartását.

**Kiskőrös, 2016. október 18.**

 **Domonyi László sk.**

 **polgármester**

**HATÁROZAT-TERVEZET**

A Képviselő-testület a helyi adókról szóló 1990. évi C. törvény 51/B. § (1) bekezdésére tekintettel felülvizsgálta

* Kiskőrös Város Önkormányzata Képviselő-testületének a magánszemélyek kommunális adójáról szóló 23/2015. (XI.26.) önkormányzati rendeletét,
* Kiskőrös Város Önkormányzata Képviselő-testületének az idegenforgalmi adóról szóló 22/2012. (XI.20.) önkormányzati rendeletét,
* Kiskőrös Város Önkormányzata Képviselő-testületének a helyi iparűzési adóról szóló 24/2015. (XI.26.) önkormányzati rendeletét és

megállapítja, hogy a rendeletek megfelelnek a helyi adókról szóló 1990. évi C. törvény 2017. január 1. napjától hatályos 7.§ g) pontjában meghatározott követelményeknek.

**Felelős:** polgármester

**Határidő:** azonnal